În ultimele luni, după circa 10 ani de stagnare, s-a observat o creștere a prețului metalului galben, investitorii fiind interesați de plasamentele în așa numitele "refugii", care oferă protecție.
Uncia de aur a atins marți un record istoric de 2136,7 dolari și se vorbește deja despre atingerea, până la sfârșitul anului, a pragului de 2.500 dolari. O astfel de evoluție este pusă pe seama menținerii unor dobânzi ridicate de către principalele bănci centrale, pe fondul unei inflații încă ridicate, dar și a unor posibile escaladări ale conflictelor militare și geopolitice (războiul din Ucraina, conflictul din Israel, tensiunile dintre China și Taiwan), ceea ce a ridicat cererea cu 3% în 2023.
Miercuri, metalul galben se tranzacționa între 2.125 și 2.133 dolari/uncie iar prețul gramului de aur a scăzut marginal de la recordul de 312,9021 lei la 312,2892 lei.
Piața valutară a fost deosebit de calmă, tranzacțiile cu euro fiind înghesuite în culoarul 4,9718 – 4,9722 lei, ceea ce a scăzut cursul de 4,9719 la 4,9718 lei.
Tranzacțiile din piața monetară sunt aproape inexistente, în condițiile în care se așteaptă o scădere minimă a inflației iar următoarea ședință de politică monetară a BNR se va desfășura în 4 aprilie.
Miercuri, indicele ROBOR la trei luni, în funcţie de care sunt calculate dobânzile la majoritatea creditelor în lei contractate înainte de mai 2019, a stagnat la 6,08%, cea mai mică valoarea începând cu data de 7 iunie 2022. Indicele la 6 luni, folosit la calcularea ratelor la creditele ipotecare, s-a consolidat la 6,11%, cel mai mic nivel începând cu 31 mai 2022, iar cel la 12 luni s-a oprit la 6,12%, valoare apropiată de cea din 22 mai 2022.
Piețele așteptau intervenția lui Jerome Powell, președintele Rezervei Federale americane, în fața Congresului care are drept subiect starea economiei Statelor Unite într-o perioadă cu dobânzi ridicate. O parte dintre analiști anticipează o întârziere a momentului unei prime reduceri a dobânzii de referință.
Euro a profitat de acest moment și s-a apreciat la 1,0841 – 1,0880 dolari, iar cursul monedei americane a scăzut de la 5,1707 la 5,1647 lei.
Media francului elvețian a scăzut la 5,1647 iar cea a lirei sterline a crescut la 5,8146 lei.
În regiune, media monedei maghiare s-a apreciat la 393,69 forinți/euro iar a celei poloneze la 4,3106 zloți/euro.
În noiembrie 2021 bitcoin a atins un record de 68990,90 dolari. Acesta a devenit istorie în seara de marți când prețul a urcat până la 69.202 dolari, rezultat al înmulțirii plasamentelor în ETF-uri, fonduri tranzacționate la bursă care fluctuează în funcție de evoluția bitcoin dar nu necesită achiziția de criptomonedă, dar și a apropierii momentului în care recompensele pentru "minerii de bitcoin" se vor înjumătății, deci se va reduce oferta. Marcările de profit rapide au coborât miercuri cotațiile la 62.865 – 67.624 dolari.
Perspectiva apariției unor ETF-uri pe ethereum au ridicat cotațiile monedei digitale la 3.506 – 3.900 dolari, creșterea față de începutul anului fiind de circa 60%.
Sunt folosite date și informații disponibile până la ora 14:00